Kommissionens forordning (EF) nr. 1147/2000

af 29. maj 2000

om ændring af bilag II til Rådets forordning (EF) nr. 1294/1999 om indefrysning af midler og forbud mod investeringer i forbindelse med Forbundsrepublikken Jugoslavien

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1294/1999 af 15. juni 1999 om indefrysning af midler og forbud mod investeringer i forbindelse med Forbundsrepublikken Jugoslavien og om ophævelse af forordning (EF) nr. 1295/98 og (EF) nr. 1607/98(1), senest ændret ved Kommissionens forordning (EF) nr. 1094/2000(2), særlig artikel 8, stk. 1, litra a), og

ud fra følgende betragtninger:

(1) Listen over selskaber, virksomheder, institutioner eller enheder, som er beliggende eller indregistreret uden for Forbundsrepublikken Jugoslavien og anses for at ejes eller kontrolleres af Forbundsrepublikken Jugoslaviens eller Republikken Serbiens regering, blev udarbejdet af Rådet, da det vedtog forordning (EF) nr. 1294/1999, og knyttet til denne som bilag II.

(2) Efterfølgende anmodede Østrig om(3), at Simit Handels GmbH og Combick Contracting Engineering Bau GmbH skulle tilføjes i bilaget, fordi det var blevet konstateret, at førstnævnte ejes af Zoran Karic, som er en person med tæt tilknytning til styret anført i bilag I til forordning (EF) nr. 1294/1999, og at sidstnævnte ejes direkte eller indirekte af Genex, General Export and Import Undertaking for Internal and External Trade.

(3) Ud over ajourføring af nogle adresser anmodede Østrig også om, at Rudimex GmbH skulle udgå af bilaget, fordi det var blevet konstateret, at selskabet blev afviklet i 1998, at Yugotours Reisen og Jugobanka/Bank for Foreign Trade's og Beogradska Banka's kontorer i Wien skulle udgå af bilaget, da de var konstateret afviklet i 1994, og at Inex Interexport skulle udgå af bilaget, da der ikke var fundet noget selskab med nøjagtig dette navn.

(4) Tyskland og Frankrig anmodede om(4), at RTB Bor Metalle GmbH og RTB Copper France skulle tilføjes i bilag II, da det var blevet konstateret, at disse selskaber var ejet af RTB Copper GmbH, Schweiz, som er et datterselskab af RTB Holding og Sartid-Jugometal.

(5) Tyskland og Frankrig anmodede om(5), at Invest Import and Export GmbH og Invest Commerce France skulle tilføjes i bilag II, da det var blevet konstateret, at førstnævnte var direkte ejet af Invest-Import, Belgrade og at sidstnævnte var ejet af Invest-Import, Belgrade og dets tyske datterselskab.

(6) Tyskland anmodede om(6), at Combick GmbH skulle tilføjes i bilag II, da det var blevet konstateret at selskabet var ejet af Genex.

(7) Tyskland anmodede om(7), Magnorohm GmbH skulle tilføjes i bilag II, da det var blevet konstateret, at selskabet var ejet af Magnohrom, Kraljevo.

(8) Det Forenede Kongerige anmodede om(8), at Yusico UK Ltd skulle tilføjes i bilag II, da det var blevet konstateret, at selskabet var ejet af Jugopetrol Investment Ltd, som er et datterselskab af NIS Jugopetrol Oil Company.

(9) Magnorohm GmbH og Invest Import and Export GmbH anførte, at ifølge definitionen i artikel 1, stk. 5, i forordning (EF) nr. 1294/1999 var deres moderselskaber ejet af de ansatte og tidligere ansatte i disse moderselskaber, og at i Magnorohms moderselskab var alle bestyrelsesmedlemmer og alle i ledelsen ansat i dette selskab. I denne påstand tages der imidlertid ikke højde for, at et selskab, der ejes af dets ansatte og tidligere ansatte, er en kollektivt ejet enhed, og at et sådant selskab derfor er omfattet af definitionen på Forbundsrepublikken Jugoslaviens og Republikken Serbiens regering uanset bestyrelsens sammensætning eller størrelsen af de aktieposter i selskabet, der ejes direkte eller indirekte af Forbundsrepublikken Jugoslavien eller Republikken Serbien.

(10) Listen over selskaber må derfor ændres, således at den tager hensyn til de forhold, Østrig har konstateret, og til anmodningerne fra Frankrig, Tyskland og Det Forenede Kongerige. Hvad angår de forhold, Østrig har konstateret, bør det dog bemærkes, at blot fordi Jugobanka/Bank for Foreign Trade's og Beogradska Bankas kontorer i Wien udgår, betyder det ikke, at disse banker ikke er omfattet af definitionen på Forbundsrepublikken Jugoslaviens og Republikken Serbiens regering.

(11) Italien videregav en anmodning fra INLIT srl(9), hvori det blev anført, at det skulle udgå af bilag II. Det ville imidlertid være inkonsekvent at imødekomme denne anmodning da det fremgår af ansøgningen, at 80 % af aktiekapitalen i INLIT srl ejes af Invest-import, Belgrade, og det er konstateret, at sidstnævnte er en kollektivt ejet enhed, der er omfattet af definitionen på Forbundsrepublikken Jugoslaviens og Republikken Serbiens regering.

(12) Frankrig fremsatte en anmodning fra Banque franco-yougoslave(10) om at blive slettet i bilag II, hvori det blev anført at bankudvalget havde udnævnt en midlertidig administrator, og at banken ikke længere var kontrolleret af sine aktionærer. Det blev dog konstateret, at banken fortsat var ejet af tre af Forbundsrepublikken Jugoslaviens banker, og at Beogradska Banka alene ejede næsten 50 % af aktierne. I betragtning heraf er den midlertidige mangel på kontrol ikke tilstrækkelig til at konkludere, at Banque franco-yougoslave ikke er omfattet af definitionen på Forbundsrepublikken Jugoslaviens og Republikken Serbiens regering.

(13) Denne forordnings foranstaltninger er i overensstemmelse med udtalelsen fra forvaltningsudvalget, der er nedsat i henhold til artikel 9 i forordning (EF) nr. 1294/1999 -

UDSTEDT FØLGENDE FORORDNING:

Artikel 1

I bilag II til forordning (EF) nr. 1294/1999 foretages følgende ændringer:

1) navne og adresser under overskriften "Østrig" erstattes af dem, der er angivet under overskriften "Østrig" i bilaget til denne forordning

2) navne og adresser under overskriften "Frankrig" erstattes af dem, der er angivet under overskriften "Frankrig" i bilaget til denne forordning

3) navne og adresser under overskriften "Tyskland" erstattes af dem, der er angivet under overskriften "Tyskland" i bilaget til denne forordning.

4) under overskriften "Det Forenede Kongerige" indsættes følgende:"Yusico UK Limited (03237635)".

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. maj 2000.

På Kommissionens vegne

Frederik Bolkestein

Medlem af Kommissionen

(1) EFT L 153 af 19.6.1999, s. 63.

(2) EFT L 124 af 25.5.2000, s. 42.

(3) Anmodninger fremsendt pr. fax af 13. september 1999 fra Bundesministerium für Auswärtige Angelegenheiten (underskrevet Dr Gehr).

(4) Anmodninger fremsendt pr. brev af 8. september 1999 fra Bundesausfuhramt (underskrevet Hr. Pietsch) og af 10. september 1999 fra Ministère de l'économie, des finances et de l'industrie (underskrevet Hr. Coeuré).

(5) Anmodninger fremsendt pr. brev af 8. september 1999 fra Bundesausfuhramt (underskrevet Hr. Pietsch) og af 27. oktober 1999 fra Ministère de l'économie, des finances et de l'industrie (underskrevet Hr. Coeuré).

(6) Anmodning fremsendt pr. brev af 8. september 1999 fra Bundesausfuhramt (underskrevet Hr. Pietsch).

(7) Anmodning fremsendt pr. brev af 8. september 1999 fra Bundesausfuhramt (underskrevet Hr. Pietsch).

(8) Anmodning fremsendt pr. brev af 14. juli 1999 fra Bank of England (underskrevet Fr. Leahy).

(9) Anmodning fremsendt til Kommissionen pr. brev af 10. november 1999 fra Ministero del Commercio con l'Estero (underskrevet Hr. Teti).

(10) Anmodning fremsendt pr. fax af 12. juli 1999 fra Ministère de l'economie, des finances et de l'industrie (underskrevet Hr. Gauthier).

BILAG

Selskaber, virksomheder, institutioner eller enheder, der ejes eller kontrolleres af Forbundsrepublikken Jugoslaviens eller Republikken Serbiens regering (og som ikke er beliggende i Forbundsrepublikken Jugoslavien)

Østrig

Cinex Export-Import Handelsvertretungen GmbH, Kaiserstraße 119, A-1070 Wien

Combick Außenhandels GmbH, Magdalenenstraße 4/10, A-1060 Wien

Combick Contracting Engineering Bau GmbH, Magdalenenstraße 4/10, A-1060 Wien

Coopex Handels GmbH in liquidation, Pötzleindorferstraße 180/3/2, A-1180 Wien

Impexprodukt Export, Import, Handelsvertretungen GmbH, Wipplingerstraße 34/1, A-1010 Wien

Inex AG (Zweigniederlassung der Inex AG Zürich), Schottengasse 4/17, A-1010 Wien,

Inex Petrol AG, Zweigniederlassung Wien in Liquidation, Schottengasse 4/17, A-1010 Wien

Metall und Stahl Handels GmbH, Zieglergasse 19, A-1070 Wien

Simit Handels GmbH, Kärtnerring 2/14, A-1010 Wien

Yuniversal Export, Import, Handelsvertretungen GmbH, Hoher Markt 1/3/5, A-1010 Wien

Frankrig

Banque franco-yugoslave Paris, Frankrig

Invest Commerce Parc Volta, 5, rue Parmentier, F-94910 Alfortville

RTB Copper France, 111, avenue Victor Hugo, F-75116 Paris

Tyskland

Combick Außenhandels GmbH, Sandgasse 2, D-60311 Frankfurt

Invest Import und Export GmbH, Kopperstraße 18, D-40549 Düsseldorf

Magnorohm GmbH, Neue Kräme 31, D-60311 Frankfurt am Main

Nap-Combick Öl GmbH, Berliner Straße 44, D-60311 Frankfurt am Main

RTB Bor Metalle GmbH, Luegallee 108, D-40545 Düsseldorf